# Statistikken for offentlige virksomheder

## Hvad viser statistikken

Statistik for offentlige
virksomheder

Statistikken for offentlige virksomheder omfatter alle offentlige selskabslignende virksomheder og offentlige selskaber. *De offentlige selskabslignende virksomheder* er offentlige institutioner, der drives på markedsmæssige vilkår, og hvis regnskaber kan udskilles fra stats- og kommuneregnskaberne. *De offentlige selskaber* er privatretligt organiseret og ejes og/eller domineres af offentlige myndigheder. De offentlige virksomheder findes primært inden for forsynings- og transportvirksomhed.

De offentlige virksomheder adskiller sig fra offentlig forvaltning og service ved, at de producerer *markedsmæssige* varer og tjenester, som afsættes på markedet, mens *offentlig forvaltning og service* overvejende producerer offentlige (ikke-markedsmæssige) tjenesteydelser, som stilles til rådighed for andre dele af økonomien, enten gratis eller til priser, som ikke nødvendigvis dækker omkostningerne ved produktionen.

Den samlede
offentlige sektor

Med denne statistik er det muligt at belyse de aktiviteter, der ejes/kontrolleres af det offentlige. Dermed kan det offentlige som økonomisk område – også kaldet *den offentlige sektor* – vises. Den statistiske dækning af hele den offentlige sektor giver bedre mulighed for at opgøre omfanget af investeringer under direkte eller indirekte offentlig kontrol og belyse fx privatiseringer af offentlige virksomheder.

Første skridt i privatisering af en offentlig virksomhed vil som regel være en selskabsomdannelse, hvor virksomheden udskilles af stats- eller kommuneregnskaberne og omdannes til en egentlig privatretlig virksomhed. Virksomheden omklassificeres dermed fra gruppen af offentlige selskabslignende virksomheder til offentlige selskaber. Det sidste skridt i privatiseringen vil være at staten eller kommunerne sælger aktiemajoriteten i selskabet, hvorefter selskabet udgår af statistikken for den offentlige sektor.

Branchefordelte
nationalregnskabstal

På grundlag af statistikken for de offentlige virksomheder kan endvidere dannes bl.a. produktions- og indkomstdannelseskonti fordelt på erhverv, dvs. produktion, værdi­tilvækst, bruttofaktorindkomst, bruttooverskud af produktion for udvalgte erhverv. På dette detaljeringsniveau kan statistikken yderligere opdeles på delelementerne: de offentlige selskabslignende virksomheder og offentlige selskaber. Figur 2 viser sammenhængen mellem offentlig forvaltning og service og den offentlige sektor.

Figur 2.

Opdeling af økonomien ved sektorhenføring af det offentliges transaktioner



## Afgrænsning

I det følgende gennemgås de forskellige elementer, som indgår i den offentlige sek­tor, dvs. den institutionelle sektoropdeling, som det fremgår af ovennævnte figur 2.

Offentlig forvaltning
og service

Hovedparten af de myndigheder og institutioner, som er omfattet af offentlig forvalt­ning og service, er integrerede (indarbejdede) i statens, regionernes og kommunernes regnskaber. De betegnes derfor *integrerede offentlige institutioner*.

En del offentlige institutioner er dog ikke integrerede i statens, regionernes eller kom­munernes regnskaber, men har selvstændige regnskaber. Dette drejer sig i særdeles­hed om folkekirken og de sociale kasser og fonde og kaldes *ikke-integrerede offentlige institutioner*.

En del institutioner der producerer offentlige ydelser er formelt private med selvstæn­dige regnskaber. Kriteriet for at de indgår i offentlig forvaltning og service er, at de for den overvejende dels vedkommende er finansieret vha. offentlige midler. Privatskoler, kulturinstitutioner o.l. er eksempler på disse formelt private, men reelt offentlige institutioner. Disse institutioner kaldes *kvasi-offentlige institutioner*.

Offentlig forvaltning og service omfatter endvidere en række offentlige driftsvirk­somheder, der optræder som hjælpevirksomheder eller bivirksomheder til produktion af offentlige ydelser. Disse virksomheder er regnskabsmæssigt integrerede offentlige institutioner, som producerer markedsmæssige varer og tjenester, men som enten pri­mært leverer disse til det offentlige selv, til løbende brug i forbindelse med produk­tion af det kollektive forbrug eller, hvis de sælger til private, kun opererer i meget begrænset skala. Som eksempler på disse virksomheder kan nævnes it-afdelinger, kantiner, museumsbutikker o.l. Aktiviteterne kan ofte findes i statsregnskabet under indtægtsdækket virksomhed.

Offentlige selskabslignende virksomheder

Følgende forudsætninger gælder for, at der er tale om en offentlig selskabslignende virksomhed:

* Regnskaberne er integreret i stats- eller kommuneregnskaberne.
* Produktionen er markedsbestemt, fremstilles i stor skala og sælges hovedsageligt til den private sektor, dvs. indtægter ved salg udgør 50 pct. eller mere end de lø­bende driftsudgifter.
* Selskaberne drives erhvervsmæssigt.

Sektoren for offentlig forvaltning og service kontrollerer disse selskaber 100 pct. med tilhørende juridiske forpligtelser og dækker selskabers driftsunderskud eller modta­ger selskabers driftsoverskud. Eksempler på selskabslignende virksomheder er Finanstilsynet og Sikkerhedsstyrelsen.

Offentlige selskaber

For de offentlige selskaber, som hovedsageligt er privatretligt organiseret på selskabs- eller selskabslignende form, gælder følgende forudsætninger:

* Det offentlige har kontrol med virksomhederne og/eller
* Det offentlige ejer mere end 50 pct. af virksomheden.

De offentlige myndigheder har mulighed for at udøve kontrol med virksomheder via lovgrundlag, som fastlægger den enkelte virksomheds spillerum. Det kan endvidere være bestemt, at en fast andel af bestyrelsesmedlemmerne og formanden skal være udpeget af det offentlige. Eksempler på offentlige selskaber er A/S Store­bæltsforbindelsen, PostNord A/S og kommunale forsyningsselskaber.

Den offentlige sektor

De ovenfor beskrevne elementer danner således den offentlige sektor. Denne statistik belyser dels de offentlige virksomheder særskilt og laver dels koblingen til den of­fentlige sektor for dermed at dække hele dette område i økonomien.

## Erhverv

Statistikken for de offentlige virksomheder omfatter især forsyningsvirksomhed, transportvirksomhed samt kloak- og renovationsvæsen og lossepladser. Statistikken opgøres som en sum af alle virksomheder opdelt på hhv. offentlige selskabslignende virksomheder og offentlige selskaber. Desuden vises en mere detaljeret opgørelse af erhvervene grupperet i forhold til branchenomenklaturen DB07. Oversigtstabel 3 vi­ser den erhvervsgruppering, som benyttes i statistikken.

Oversigtstabel 3.

Erhvervsgrupperinger i statistikken for offentlige virksomheder

|  |  |
| --- | --- |
| Erhverv | Branchekode (DB07) |
|  |  |
| Landbrug, fiskeri, råstofindvinding og industri | 011100-349999 |
| Energiforsyning | 351100-359999 |
| Vandforsyning og spildevand | 360000-379999 |
| Affaldsbehandling | 380000-379999 |
| Bygge- og anlæg samt handel, hotel og restauration | 411000-479900, 551010-569999 |
| Transport, post og tele | 491000-539999, 611000-619999 |
| Finansiering og forretningsservice mv. | 581100-609999, 620100-999999 |

Anm.: Den 6-cifrede DB07 kode er den danske underopdeling af en 4-cifret EU-nomenklatur (NACE Rev. 2).